TITLE วิ่งฉิว 4% ทุบ “ออลไทม์ไฮ” หลังซื้อที่ดินหาดบางเทาภูเก็ตหวังปั๊มรายได้พุ่ง 6พันลบ.
TITLE วิ่งฉิว 4% ทุบสถิติ "ออลไทม์ไฮ" หลังกว้านซื้อที่ดินหาดบางเทาภูเก็ตหวังปั๊มรายได้ปี 63-65 พุ่ง 6 พันลบ. โดยล่าสุด ณ เวลา 11.11 น. อยู่ที่ระดับ 6.50 บาท บวก 0.25 บาท หรือ 4% สูงสุดที่ระดับ 6.60 บาท ต่ำสุดที่ระดับ 6.40 บาท มูลค่าการซื้อขาย 39.28 ล้านบาท
22 มิ.ย. 2561

ผู้สื่อข่าวรายงานว่า ราคาหุ้น บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE ณ เวลา 11.11 น. อยู่ที่ระดับ 6.50 บาท บวก 0.25 บาท หรือ 4% สูงสุดที่ระดับ 6.60 บาท ต่ำสุดที่ระดับ 6.40 บาท มูลค่าการซื้อขาย 39.28 ล้านบาท

โดยราคาหุ้นปรับตัวขึ้นแรงทำสถิติสูงสุดตั้งแต่เข้าซื้อขายในตลาดหลักทรัพย์ mai เมื่อวันที่ 2 พ.ย. 60
ขณะที่วานนี้ นายศศิพงษ์ ปิ่นแก้ว ประธานเจ้าหน้าที่บริหารร่วมของ TITLE เปิดเผยว่า เมื่อวันที่ 19 มิถุนายน 2561 บริษัทได้ซื้อที่ดินริมหาดบางเทา จ.ภูเก็ต เนื้อที่กว่า 13.5 ไร่ เพื่อพัฒนาโครงการต่อเนื่อง ซึ่งถือเป็นทำเลที่ 3 หลังจากประสบความสำเร็จจากหาดราไวย์ และหาดในยางที่ผ่านมา
โดยการซื้อที่ดินหาดบางเทาทำให้ TITLE มีที่ดินรอการพัฒนาเป็น 3 หาดที่สามารถพัฒนาโครงการในอนาคต 6-10 ปี มูลค่ากว่า 10,000 ล้านบาท รองรับเป้าหมายในปี 2563-2565 ซึ่งตั้งเป้าหมายรายได้รวมไว้ที่ 6,000 ล้านบาท โดยวางแผนเปิดตัวโครงการทั้ง 3 ทำเล ในช่วงตั้งแต่ไตรมาส 4/2561 เป็นต้นไป แบ่งเป็น โครงการในหาดราไวย์ มูลค่าประมาณ 650 ล้านบาท โครงการหาดในยาง มูลค่าประมาณ 2,500 ล้านบาท และโครงการหาดบางเทา มูลค่าประมาณ 3,000 ล้านบาท
ส่วนของความคืบหน้าของโครงการที่เปิดขายอยู่ทั้งที่หาดราไวย์และหาดในยางนั้น ปัจจุบันมียอด Presale เกินกว่า 90% ของมูลค่าโครงการทั้ง 2 หาด ส่งผลให้มียอดขายสะสมรอโอน (Backlog) อยู่ที่ประมาณ 1,500 ล้านบาท ซึ่งได้ทยอยโอนตั้งแต่ไตรมาส 2/2561 และยอดโอนจะสูงในไตรมาส 4/2561 เป็นต้นไป
โดยมีสาเหตุมาจากเป็นการเริ่มโอนโครงการหาดในยาง มูลค่าโครงการประมาณ 1,400 ล้านบาท คาดการก่อสร้างจะเสร็จทันตามกำหนด ส่วนยอดรอขายที่เหลือ 200 ล้านบาท คาดจะปิดการขายได้ภายในปี 2561 จึงมั่นใจว่าจะสามารถรักษาเป้าหมายรายได้ของปี 2561 ที่ระดับ 600 ล้านบาท และงวดปี 2562 มีรายได้เพิ่มเป็น 900 ล้านบาท